Oddbjørg Ausdal Starrfelt (Arbeiderpartiet), 2002-06-20:
: Trass i ein litt oppheta debatt i førre sak vil eg i denne saka takka statsråden for godt arbeid, eit arbeid som måtte opp på politisk plan for å finna si løysing, og eit arbeid som gjer det mogleg å forsera utbygginga av E6 gjennom Østfold. Me har nullvisjon for trafikken, ein visjon om at ingen skal omkoma eller skadast. I Østfold har ulukkene vore mange og store. Seinast denne veka omkom to ungdomar på E6. Det er meiningslaust. Heilt meiningslaust. Arbeidarpartiet har møtt offer og pårørande i Østfold tidlegare. Det er sterke opplevingar. Sjølvsagt er det mange andre farlege vegstrekningar i Noreg som òg må utbetrast. Men no handlar det altså om E6 i Østfold. Mange har vore opptekne av å forsera utbetringa av E6 gjennom Østfold. Det har òg me i Arbeidarpartiet. Vegen er sjølvsagt viktigast for østfoldingane, men han er òg særs viktig for person- og varetransport frå og til heile Noreg. Eg plar seia til folk heime som trur alt er såre vel her på Austlandet, at det er liten vits i å koma raskt og trygt til Oslo over fjellet eller langs kysten dersom ein vert ståande i kø på dårlege og utrygge Østfold-vegar. E6 og E18 er våre hovudtraséar til Sverige og nedover til Europa, og ny veg vil gje stor gevinst for så vel næringsliv som privatpersonar. I budsjettinnstillinga for i år gav Arbeidarpartiet uttrykk for at me såg svært alvorleg på dei svære ulukkestala på stamvegane gjennom Østfold, og at me såg det som ynskjeleg at heile Østfoldpakka vart ferdig tidlegare enn planlagt i Nasjonal transportplan. Fleirtalet gjev òg uttrykk for ynske om forsering i budsjettinnstillinga. Arbeidarpartiet la inn 40 mill. kr ekstra i finansinnstillinga, noko me diverre ikkje fekk fleirtal for. Men no er me likevel nøgde. Då er det slik at eit breitt fleirtal, alle unnateke Framstegspartiet, i dag går inn for 100 pst. bompengefinansiering av Svinesundsbrua og ei forsering av E6-utbygginga. Me går inn for at Svinesundsbrua vert bygd med sikte på opning 7. juni 2005 – ikkje for å opna for ny union med Sverige, men for å opna for betre kommunikasjon mellom dei to tidlegare unionslandaØstfoldpakke 1 med fire felts motorveg mellom Oslo og Göteborg kan stå ferdig i 2009, minst 6–8 år før det som låg inne i planane for Nasjonal transportplan. Dette er ei nasjonal sak. Det er ei viktig nasjonal sak. Difor kan fleirtalet leva godt med at det vert 100 pst. bompengefinansiering av brua. Me har registrert motstanden i Halden kommune og i einskilde brukarorganisasjonar. Me skjønar for så vidt denne motstanden, men når fylkeskommunen støttar dette, finn òg fleirtalet å kunna gjera det. Så om E18 gjennom Østfold. Det same fleirtalet føreset, som Regjeringa, at ei forsert utbygging av E6 i Østfold ikkje skal gå ut over E18 gjennom fylket. Sidan det no ligg føre godkjend reguleringsplan for strekninga Sekkelsten–Krosby, er me opne for at bompengeselskapet får høve til å ta opp lån for å framskunda oppstart av prosjektet, men at statsråden kjem tilbake til dette i samband med budsjettet for 2003. Det er eit poeng at det vert aktivitet og gravemaskinar å sjå om ikkje så altfor lenge. Så til alle dei frå andre fylke som måtte lytta til dette – seint på natta. Det er ein føresetnad at dette ikkje skal føra til omprioritering av statlege midlar frå andre fylke. Eg trur at eg har komitefleirtalet med meg når eg no uttrykkjer glede over at saka har funne ei så god løysing. Når det gjeld Dokument nr. 8:134, forslag frå representantar frå Framstegspartiet, har fleirtalet sagt at me vil koma tilbake til dei enkelte strekningane som er omtalte i dokumentet, i Nasjonal transportplan – og i samband med dei årlege budsjetta.